b'\n_START_ARTICLE_\nUniverzitetni klini\xc4\x8dni center Maribor\n_START_PARAGRAPH_\nUniverzitetni klini\xc4\x8dni center Maribor (UKC Maribor) je javni zdravstveni zavod, ki zagotavlja zdravstveno dejavnost na sekundarni in terciarni ravni ter izobra\xc5\xbeevalno in raziskovalno dejavnost v Mariboru in \xc5\xa1ir\xc5\xa1i okolici._NEWLINE_Zaposluje ve\xc4\x8d kot 2.900 ljudi in je tako najve\xc4\x8dji zaposlovalec v Mariboru in okolici, ter najve\xc4\x8dja zdravstvena ustanova v severovzhodni Sloveniji. Letno v bolni\xc5\xa1nici oskrbijo ve\xc4\x8d kot 51.000 ljudi, katerim je na voljo 1.292 postelj po razli\xc4\x8dnih oddelkih in klinikah._NEWLINE_Predhodnica UKC Maribor je bila Splo\xc5\xa1na bolni\xc5\xa1nica Maribor (SBM). Vlada Republike Slovenije je leta 2007 sprejela odlok, da se bo SBM do leta 2013 preoblikovala v Univerzitetni klini\xc4\x8dni center Maribor.\n_START_SECTION_\nMestna bolni\xc5\xa1nica\n_START_PARAGRAPH_\n1. decembra 1799 se je v prostorih takratnega mestnega \xc5\xa1pitala, na dana\xc5\xa1njem Slom\xc5\xa1kovem trgu, odprla nova mestna bolni\xc5\xa1nica s 24 posteljami, ki je oskrbo onemoglim in obubo\xc5\xbeanim nudila do leta 1891.\n_START_SECTION_\nSelitev bolni\xc5\xa1nice na sedanjo lokacijo\n_START_PARAGRAPH_\nZ ve\xc4\x8danjem \xc5\xa1tevila prebivalcev v mestu Maribor in okolici je pri\xc5\xa1la tudi potreba po novi, ve\xc4\x8dji bolni\xc5\xa1nici. Konec leta 1855 se je tako bolni\xc5\xa1nica iz prostorov na dana\xc5\xa1njem Slom\xc5\xa1kovem trgu preselila v Magdalensko predmestje, danes mestna \xc4\x8detrt Magdalena, kjer stoji \xc5\xa1e danes. Za\xc4\x8detna kapaciteta je bila 110 postelj. Bolni\xc5\xa1nica se je postopoma \xc5\xa1irila vse do 2. svetovne vojne, ko je zaradi zavezni\xc5\xa1kega bombardiranja utrpela veliko \xc5\xa1kode.\n_START_SECTION_\n\xc5\xa0iritev bolni\xc5\xa1nice po 2. svetovni vojni\n_START_PARAGRAPH_\nNajve\xc4\x8dji razvoj in \xc5\xa1iritev je bolni\xc5\xa1nica v Mariboru do\xc5\xbeivela po 2. svetovni vojni. Zaradi vojne je bilo po\xc5\xa1kodovanih mnogo zgradb, ki so jih obnovili ter dogradili. Leta 1964 se je za\xc4\x8dela graditi kirur\xc5\xa1ka stolpnica, ki je bila odprta leta 1976, in s 65,5 m danes velja za 9. najvi\xc5\xa1jo stavbo v Sloveniji in najvi\xc5\xa1jo stavbo v Mariboru.\n_START_SECTION_\nPreoblikovanje v univerzitetni klini\xc4\x8dni center\n_START_PARAGRAPH_\n14. aprila 2007 je Vlada republike Slovenije odlo\xc4\x8dila, da bo takrat Splo\xc5\xa1na bolni\xc5\xa1nica Maribor dobila naziv Univerzitetni klini\xc4\x8dni center Maribor. Bolni\xc5\xa1nica je zato morala razviti nove oddelke, na obstoje\xc4\x8dih pa so morali raz\xc5\xa1iriti vsebino dela. S preoblikovanjem v UKC so se bolni\xc5\xa1nici odprla vrata za nadaljnji razvoj ter za mnoge nove projekte, ki bodo v prihodnosti okrepili polo\xc5\xbeaj UKC Maribor, kot najpomembnej\xc5\xa1e zdravstvene ustanove v tem delu Slovenije.\n_START_SECTION_\nUKC Maribor danes\n_START_PARAGRAPH_\nUniverzitetni klini\xc4\x8dni center Maribor je danes najpomembnej\xc5\xa1a zdravstvena ustanova v severovzhodni Sloveniji in ena izmed najve\xc4\x8djih zdravstvenih ustanov v Sloveniji. Zaposluje 2.900 ljudi in je tako najve\xc4\x8dji zaposlovalec v Mariboru in okolici. Zaposlenih je 530 zdravnikov in 1.500 delavcev zdravstvene nege, zaposluje pa tudi fizioterapevte, delovne terapevte, in\xc5\xbeenirje laboratorijske in farmacevtske tehnike ter ostale zdravstvene in nezdravstvene sodelavce._NEWLINE_Letno se v bolni\xc5\xa1nici zdravi 51.000 ljudi, v ambulantah pa opravijo preko 418.000 pregledov. Povpre\xc4\x8den \xc4\x8das le\xc5\xbeanja v bolni\xc5\xa1nici je 7,4 dni, le-ta pa se zaradi intenzivnej\xc5\xa1ega dela na oddelkih in zdravljenja v enodnevnih bolni\xc5\xa1nicah, iz leta v leto kraj\xc5\xa1a.\n_START_SECTION_\nVodstvo bolni\xc5\xa1nice\n_START_PARAGRAPH_\nGeneralni direktor UKC Maribor od leta 2017 je prof. dr. Vojko Flis, dr. med., ki opravlja svoj prvi mandat._NEWLINE_Strokovna direktorica je izr. prof. dr. Darja Arko, dr. med.\n_START_SECTION_\nU\xc4\x8dna bolni\xc5\xa1nica\n_START_PARAGRAPH_\nTemeljne dejavnosti UKC Maribor so poleg zdravstvene oskrbe tudi izobra\xc5\xbeevalna in raziskovalna dejavnost. UKC je tako u\xc4\x8dna baza za \xc5\xa1tudente Medicinske fakultete v Mariboru, za \xc5\xa1tudente Fakultete za zdravstvene vede v Mariboru ter za dijake Srednje zdravstvene in kozmeti\xc4\x8dne \xc5\xa1ole Maribor. Bolni\xc5\xa1nica je naziv u\xc4\x8dne bolni\xc5\xa1nice dobila \xc5\xbee v 80-tih letih 20. stoletja.\n_START_SECTION_\n1. faza\n_START_PARAGRAPH_\nV sklopu posodobitve mre\xc5\xbee urgentnih centrov v Sloveniji se je v letu 2014 za\xc4\x8dela prenova urgence v prostorih klinike za kirurgijo. Dotrajane prostore so obnovili ter na novo opremili s sodobno opremo, posodobitev je stala 14,1 milijona evrov, od tega je ve\xc4\x8d kot polovico prispevala Evropska unija. S prenovo so pridobili tri krat ve\xc4\x8d prostora, tako je sedaj na voljo 2.000 kvadratnih metrov povr\xc5\xa1in. Prenovljeno urgenco so otvorili novembra 2015, na polno pa bo predvidoma za\xc5\xbeivela leta 2016, ko je na\xc4\x8drtovana tudi selitev internisti\xc4\x8dne nujne pomo\xc4\x8di iz klinike za interno medicino, v prostore nove urgence.\n_START_SECTION_\n2. faza\n_START_PARAGRAPH_\nPrenovi urgence sledi vpeljevanje novega informacijskega sistema, ter dokon\xc4\x8dna ureditev urgentnega centra, vklju\xc4\x8dno z novim heliportom na strehi, z direktnim dostopom do reanimacijskih prostorov.\n_START_SECTION_\nOnkologija\n_START_PARAGRAPH_\nNovembra 2011 se je za\xc4\x8dela gradnja novega onkolo\xc5\xa1kega oddelka na ju\xc5\xbeni strani UKC Maribor. Projekt v vrednosti 35 milijonov evrov, od katerih je 5 milijonov prispevala \xc5\xa0vica iz kohezijskih sredstev, predstavlja zelo veliko pridobitev na podro\xc4\x8dju zdravljenja onkolo\xc5\xa1kih bolnikov v celotni Sloveniji. Do otvoritve onkologije v Mariboru, je v Sloveniji namre\xc4\x8d deloval le onkolo\xc5\xa1ki in\xc5\xa1titut v Ljubljani, v katerega so se vozili bolniki iz vse Slovenije._NEWLINE_Projekt je bil izveden v dveh fazah, v prvi so se zgradili kletni prostori in podzemni hodnik, v drugi pa nadzemni del zgradbe. Gradnja se je zaklju\xc4\x8dila leta 2013, do decembra 2015 pa je bil oddelek tudi v celoti opremljen. Slavnostna otvoritev je bila 1. decembra 2015, prve bolnike pa so za\xc4\x8deli sprejemati v za\xc4\x8detku leta 2016. Nov oddelek bo v celoti za\xc5\xbeivel predvidoma do konca leta 2017, skupaj pa bo prinesel okoli 70 novih delovnih mest.\n_START_SECTION_\nPrizidek h kliniki za interno medicino\n_START_PARAGRAPH_\nNovembra 2015 so se za\xc4\x8dela dela za gradnjo novega prizidka h kliniki za interno medicino. Projekt, ki je ocenjen na 2,7 milijona evrov bo prinesel nove prostore ter novo rentgensko napravo.'